SKRIFTLIG FORESPØRGSEL E-1403/98

af Pedro Marset Campos (GUE/NGL) og Laura González Álvarez (GUE/NGL) til Kommissionen

(11. maj 1998)

Om: Uregelmæssigheder i forbindelse med behandlingen af lokalplanen for Ibiza-havn, Balearerne, Spanien

Byplanudvalget for øerne Ibiza og Formentera har godkendt et projekt vedrørende lokalplanen for Ibiza-havn, på trods af at miljøvurderingen af det pågældende projekt ikke forelå ved den offentlige høring, men blev indgivet senere. Havnegeneraldirektoratet har således behandlet sagen før afslutningen af den påkrævede undersøgelse. Offentliggørelsen af miljøundersøgelsens konklusioner har vakt stor opstandelse i befolkningen, fordi der påpeges en række meget væsentlige miljømæssige problemer, som vil få grundlæggende konsekvenser for både landskabet, det sociale og kulturelle nærmiljø og resten af øen, hvis økonomi er baseret på turismen som hovederhverv. Det giver anledning til en vis overraskelse, at en så vigtig og anerkendt organisation som Balearernes arkitektforening, der har fremført vægtige argumenter mod planen for Ibiza-havn, ikke er blevet hørt specifikt af Generaldirektoratet for Miljøvurdering og -oplysninger.

Såfremt projektet gennemføres, vil det få uoprettelige landskabsmæssige følger for byen Ibiza og dens havnefront, og navnlig for steder som Faro de Botafoch, Isla Grossa og Isla Valerino samt for omkringliggende områder som Platja des Duros, som i givet fald forsvinder fuldstændigt, og som er særskilt nævnt i Balearernes gældende provinsplan og i den almindelige byplan for Eivissa kommune som "særligt beskyttet landskab". Projektet vil desuden berøre et boligområde, der anvendes til turistformål, og få alvorlige konsekvenser for det biologiske miljø på såvel landjorden som i havet.

1. Har Kommissionen kendskab til denne situation?

2. Hvilke foranstaltninger kan Kommissionen træffe for at sikre, at de spanske myndigheder overholder EU-bestemmelserne på miljøområdet, konkret direktiv 85/337/EØF(1) om vurdering af visse offentlige og private projekters indvirkning på miljøet, 92/43/EØF(2) om bevaring af naturtyper samt vilde dyr og planter og 90/313/EØF(3) om fri adgang til miljøoplysninger?

3. Kan Kommissionen meddele, om dette projekt modtager strukturstøtte fra EU?

4. Kan Kommissionen meddele alle de oplysninger, som den kan fremskaffe fra de spanske myndigheder?

Svar afgivet på Kommissionens vegne af Ritt Bjerregaard

(18. juni 1998)

Kommissionen kender intet til de forhold, de ærede medlemmer fremfører.

Med henblik på at sikre, at Rådets direktiv 85/337/EØF om vurdering af visse offentlige og private projekters indvirkning på miljøet overholdes i det foreliggende tilfælde, vil Kommissionen anmode de spanske myndigheder om kommentarer hertil.

Det område, der vil blive berørt af det pågældende projekt, er ikke et særligt beskyttet område for fugle udpeget i medfør af artikel 4 i Rådets direktiv 79/409/EØF(4) om beskyttelse af vilde fugle. Det er heller ikke af de spanske myndigheder blevet foreslået som en lokalitet, der kan indgå i Natura 2000 - nettet i henhold til Rådets direktiv 92/43/EØF om bevaring af naturtyper samt vilde dyr og planter.

De oplysninger, de ærede medlemmer er fremkommet med, gør det ikke muligt for Kommissionen at fastslå, hvorvidt direktiv 92/43/EØF kan finde anvendelse på de forhold, der omtales i den skriftlige forespørgsel.

På grundlag af de indgivne oplysninger er Kommissionen heller ikke i stand til at fastslå, hvorvidt Rådets direktiv 90/313/EØF om fri adgang til miljøoplysninger finder anvendelse på de fremførte forhold. Det fremgår ikke af disse, at de offentlige myndigheder på uretmæssig vis skulle have afvist at give adgang til bestemte miljøoplysninger efter at være blevet anmodet herom.

I det operative program for 5b Babarerne, er der under foranstaltning 2.5. "Aktioner til fordel for miljøet i landdistrikter", der sorterer under de regionale autonome myndigheder, afsat 0,7 mio. pesetas (eller ca. 4 000 ECU) til gennemførelse af en udstykningsplan samt 1,3 mio. pesetas (eller ca. 7 700 ECU) til en særlig plan for Ibiza og Formentera.

Det er muligt, at et af de pågældende beløb er blevet anvendt til undersøgelser vedrørende "særprojektet for havnen i Ibiza". Dog indeholder den seneste situationsrapport om programmets gennemførelse ingen præciseringer desangående, ligesom projektet heller ikke nævnes.

(1) EFT L 175 af 5.7.1985, s. 40.

(2) EFT L 206 af 22.7.1992, s. 7.

(3) EFT L 158 af 23.6.1990, s. 56.

(4) EFT L 103 af 25.4.1979, s. 1.